อุ้มจำปีขยี้อสมท-กรุงไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คลังพร้อมเพิ่มทุนช่วยการบินไทย 1 หมื่นล้าน ขย่มกรุงไทยอสมท หาจุดยืนให้ชัดกับทิศทางการทำธุรกิจแบบวิสาหกิจ
นายกรณ์ จาติกวณิช รมว.คลัง เปิดเผยว่า กระทรวงการคลังพร้อมที่จะใส่เงินเพิ่มทุนให้กับบริษัท การบินไทย ซึ่งจะต้องใช้เงินเพิ่มทุนจำนวน 1 หมื่นล้านบาท ภายใต้เงื่อนไขว่า ต้องลดรายจ่ายลง 20% แต่การบินไทยต่อรองเหลือ 10% 
นอกจากนี้ ต้องเพิ่มรายได้ขึ้น และต้องแก้สัญญาการจัดซื้อเครื่อง บินที่ผูกมัดว่าตลอดสัญญาคลังต้องถือหุ้นไม่ต่ำกว่า 51% 
นายกรณ์ กล่าวว่า บทบาทรัฐบาลในการดูแลรัฐวิสาหกิจที่ต้องแข่งขันกับเอกชน จะแตกต่างจากรัฐวิสาหกิจที่เน้นดูแลสาธารณะ เพราะรัฐเปิดอิสระให้ทำงานเชิงพาณิชย์อย่างเต็มที่ จึงต้องกำหนดทิศทางให้ชัด และต้องลดการพึ่งพาภาครัฐลงมา
รมว.คลัง กล่าวอีกว่า กลุ่มบริษัท ปตท. (PTT) ธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน ถือว่าประสบผลสำเร็จในการกำหนดบทบาททิศทาง
ขณะที่บริษัท อสมท (MCOT) และธนาคารกรุงไทย (KTB) ถือว่ายังมีปัญหาเช่นเดียวกับบริษัท การบินไทย ที่พึ่งพาภาครัฐบาลมากเกินไป ตัวอย่างกรณีของอสมท ยังมีเงื่อนไขผูกพันในฐานะรัฐวิสาหกิจค่อนข้างมาก ในทางกลับกัน บางครั้งทางภาครัฐขอให้ช่วยออกข่าวในด้านนโยบายรัฐบาลหรือข่าวเชิงบวกบ้าง แต่กลับได้รับการปฏิเสธ โดยอ้างว่าเป็นบริษัทมหาชนในตลาดหลักทรัพย์ 
ธนาคารกรุงไทยก็ยังไม่ชัดว่า ระหว่างธนาคารพาณิชย์กับการทำธุรกิจที่สนองนโยบายรัฐบาลนั้นมีเส้นแบ่งอย่างไร พึ่งพาเงินของรัฐแต่ไม่ได้เป็นผู้นำในการตลาดการเงินยามที่ประเทศกำลังต้องการ จึงต้องกำหนดยุทธศาสตร์ให้ชัดเจน
นายกรณ์ กล่าวด้วยว่า ได้ให้นโยบายกับกรรมการของรัฐวิสาหกิจให้มีบทบาทรับผิดชอบต่อโครงการการลงทุนของรัฐ และต้องการเร่งรัดการเบิกเงินลงทุนของการรถไฟแห่งประเทศไทย (ร.ฟ.ท.) การรถไฟฟ้าขนส่งมวลชนแห่งประเทศไทย (รฟม.) ที่แต่ละปีเบิกงบได้ไม่ถึง 50% จากเป้าที่ตั้งไว้ ขณะที่รัฐกำหนดให้หน่วยงานเหล่านี้เป็นยุทธศาสตร์สำคัญของประเทศในการลงทุนระบบรางกว่า 1 ล้านล้านบาท ในช่วง 10 ปีข้างหน้า จึงต้องมาหาแนวทางจะผลักดัน
สำหรับรัฐวิสาหกิจอื่น เช่น ในหมวดโทรคมนาคม บริษัท กสท โทรคมนาคม และบริษัท ทีโอที ก็ต้องมีการปฏิรูปครั้งใหญ่ภายในปีนี้จะเห็นแผนดำเนินธุรกิจที่ชัดเจน ว่าจะสามารถแข่งขันกับเอกชนได้อย่างไร